Poliția din Italia a oprit în trafic o femeie în vârstă de 103 ani care conducea mașina fără permis și fără asigurare, făcându-o, probabil, unul dintre cei mai în vârstă "infractori rutieri" din toate timpurile.
Pensionara, născută în 1920, a fost oprită de poliție în centrul orașului Bondeno, din nordul Italiei, în mijlocul nopții.
Femeia a atras atenția forțelor de ordine prin viteza cu care conducea pe aceleași străzi, în jurul orei 01:00 (00:00 GMT). În timpul controlului, polițiștii au descoperit că permisul de conducere al acesteia era expirat de doi ani, iar mașina nu era asigurată.
În urma verificărilor, autovehiculul a fost confiscat și ridicat de către autorități. Conducătoarea auto a fost dusă în siguranță acasă de către poliție, după ce aceasta a declarat că plecase în vizită la niște prieteni din afara orașului, potrivit agerpres.ro.